কক্সবাজারের রামু উপজেলার খুনিয়াপালং ইউনিয়নের নয়াপাড়া গ্রামে পুলিশ ও গ্রামবাসীর সাথে একদল ডাকাতের দফায় দফায় সংঘর্ষ হয়েছে। সংঘর্ষ চলাকালে এনকাউন্টারে ৩ ডাকাত ও দুদফা গণপিটুনীতে ৮ ডাকাত, প্রবাসী এক গ্রামবাসী নিহত হয়েছে। এতে ৫ পুলিশসহ কমপক্ষে অর্ধশত গ্রামবাসী আহত হয়েছে। পুলিশ ও প্রত্যক্ষদর্শীরা জানান, সোমবার ভোররাতে ১৫/২০ জনের একদল সশস্ত্র ডাকাত উখিয়া উপজেলার কোট বাজার এলাকার ৪ প্রবাসীর বাড়িতে ডাকাতি করে ফিরে আসার সময় গ্রামবাসীরা তাদের  ধাওয়া করে। গ্রামবাসীর ধাওয়া খেয়ে ডাকাতদল পার্শ্ববর্তী রামু উপজেলার খুনিয়াপালং ইউনিয়নের নয়াপাড়া নামক পাহাড়ী গ্রামে আশ্রয় নেয়। এসময় ফজরের নামাজ পড়ে পাড়ার লোকজন মসজিদ থেকে বাড়ি ফেরার পথে ডাকাতদের দেখে ফেলে। পরে গ্রামবাসীরা ডাকাত ডাকাত বলে শোর চিৎকার করলে ডাকাতদল গ্রামবাসীদের লক্ষ্য করে এলোপাতাড়ি গুলি ছুড়ে। এতেই ডাকাতের গুলিতে জসিম উদ্দিন নামে প্রবাস ফেরত এক যুবক ঘটনাস্থলে নিহত হয়। নিহত জসিম নয়াপাড়া গ্রামের আবুল খায়েরের পুত্র। খবর পেয়ে রামু ও উখিয়া থানা এবং কক্সবাজার টেকনাফ মহাসড়কে দায়িত্বরত হাইওয়ে পুলিশের  একদল সদস্য ঘটনাস্থলে আসলে ডাকাতদল পুলিশকে লক্ষ্য করে গুলি ছুড়ে। পুলিশও পাল্টা গুলি ছুড়লে ডাকাতদলের সাথে পুলিশ ও গ্রামবাসীর মধ্যে সংঘর্ষ বেধে যায়। সংঘর্ষে এনকাউন্টারে পড়ে ৩ ডাকাত নিহত হলে ডাকাতদল পাহাড়ী এলাকার দিকে পালিয়ে যায়। সংঘর্ষ চলাকালে ডাকাতের গুলিতে ৫ পুলিশসহ ওই গ্রামের নারী-পুরুষসহ কমপক্ষে অর্ধশত আহত হয়।  আহতদের গুলিবিদ্ধ অবস্থায় কক্সবাজার সদর হাসপাতাল ও আল ফুয়াদ হাসপাতালে ভর্তি করা হয়েছে। ঘটনার পরপরই ঘটনাস্থলে উখিয়া ও রামু থানা থেকে অতিরিক্ত পুলিশ গিয়ে ব্যাপক তল্লাশী অভিযান চালায়। এদিকে সকাল ১০টার  দিকে গ্রামবাসীরা পালিয়ে যাওয়া একদল ডাকাতকে ধাওয়া করে পার্শ্ববর্তী মাঙ্গালা পাড়ায় আটক করে ব্যাপক গণপিটুনি দেয়। এতে ঘটনাস্থলেই ৪ ডাকাত নিহত হয়। দুপুর একটার দিকে উক্ত ইউনিয়নের গোয়াালিয়াপালং গ্রামে পাহাড়ের টিলায় লুকিয়ে থাকা আরো ৪ জন ডাকাত গণপিটুনীর শিকার হয়।  রামু থানার ওসি মোহাম্মদ গিয়াস উদ্দিন মিয়া জানান, গণপিটুনীতে দুদফায় ৮জন এবং পুলিশ ডাকাত সংঘর্ষ চলাকালে এনকাউন্টারে পড়ে ৩ জন ডাকাত নিহত হয়। নিহত ডাকাতদের মধ্যে চট্টগ্রামের একজনসহ সকলের আন্তঃজেলা ডাকাতদলের সদস্য বলে জানিয়েছেন তিনি।  কক্সবাজারের  অতিরিক্তত পুলিশ সুপার উত্তর কুমার জানিয়েছেন, পুলিশ আশপাশের এলাকা থেকে ৬টি দেশীয় তৈরি আগ্নেয়াস্ত্র, ৬ রাউন্ড কার্তুজসহ ৪ ডাকাতকে গ্রেফতার করা হয়েছে। অভিযান এখনো অব্যাহত রয়েছে পুলিশ জানিয়েছে।